Vyvrtávanie

Vyvrtávanie je spôsob trieskového obrábania, ktorým sa zväčšuje priemer  otvoru s kruhovým prierezom, ktorý bol predtým vyvŕtaný, alebo predliaty. Pri vyvrtávaní je možné dosiahnuť vyššiu presnosť a kvalitu povrchu. Vyvrtávanie sa vykonáva na vŕtacích strojoch - vŕtačkách, alebo špecializovaných vyvrtávačkách.

 Rezné pohyby 
Hlavný rezný pohyb je rotačný a vykonáva ho nástroj. 
Vedľajší rezný pohyb je posun v smere osi otáčania, vykonáva ho nástroj, alebo obrobok, podľa typu obrábacieho stroja.

 Nástroje na vyvrtávanie 
Na vyvrtávanie sa používajú nástroje:
vrták  
vyvrtávacia tyč - pre použitie na vyvrtávacích strojoch. Do tyče je vsadený nôž kruhového, alebo štvorcového prierezu uchytený najčastejšie skrutkami. Vyloženie noža určuje konečný priemer otvoru.
vyvrtávacia hlava - Do hlavy sú vsadené viaceré nože. Pomocou nastavovacích skrutiek sa nastaví hrúbka triesky.

 Stroje na vyvrtávanie 

Operácie vyvrtávania je možné robiť na väčšine vŕtačiek. Existujú však aj špecializované stroje -vyvrtávačky :
univerzálne vyvrtávačky - pre sériovú a kusovú výrobu 
 stolové - najčastejšie používané, majú priečne, pozdĺžne a otočne pohyblivý stôl pre obrobok. 
 doskové - pre ťažšie obrobky, bez stola, stojan je priečne prestaviteľný.
 prenosné - bez základovej dosky, prenáša sa na potrebné pracovné miesto, zväčša žeriavom.
súradnicové vyvrtávačky - pre vyvrtávanie otvorov v jednej ploche s vysokou presnosťou priemeru aj rozostupov osí - presnosť až do 0,001 mm. 
jemné vyvrtávačky - využívajú vysoké rezné rýchlosti pri malých posuvoch a nástroje zo spekaných karbidov. Pre sériovú a hromadnú výrobu.

 Ďalšie operácie vyvrtávania 
Pojem vyvrtávanie zahŕňa aj nasledovné operácie:
zahlbovanie - ak sa použije ako nástroj záhlbník
vyhrubovanie - ak sa použije ako nástroj výhrubník
vystružovanie - ak sa použije ako nástroj výstružník

Kategória:Vŕtanie a vyvrtávanie